**Govor**

**prof. dr. Žarka Lazarevića, soavtor knjige**

**na predstavitvi monografije »Zgodovina zadružništva v Sloveniji (1856−1992)**

**Zadružništvo med spominom in zgodovino**

**Ljubljana, 12. december 2023**

Spoštovani zbor, Spoštovani,

Gospod predsednik Zadružne zveze, Borut Florjančič,

Spoštovani, Gospod škof, msgn. Andrej Saje

Spoštovane gospe in gospodje,

V veselje, in veliko čast, mi je, da lahko stojim pred vami in vas uvodoma nagovorim. Natis zgodovinarske knjige z gospodarsko vsebino ni ravno pogost pojav. Še manj natis knjige o zgodovini zadružništva. Na splošno so druge zvrsti zgodovinopisja, veliko bolj odmevne. Politika in z njo povezane zdrahe še vedno pritegnejo več pozornosti kot dejavnosti od katerih so ljudje živeli v preteklosti. S to knjigo zadružništvo trdno sidramo v korpus narodne zgodovine.

Knjiga o zadružništvu, je knjiga o ideji in delovanju, ki je imelo velik vpliv v zgodovini naroda, na ekonomskem, političnem in socialnem področju. Ni moj namen podajati obnovo knjige. Nanizati želim le nekaj dejstee, nekaj misli, ki bi drugače ostale v neizrečenem ozadju. Knjiga je prva te vrste. Presenetljivo glede na pomen v zgodovinskem spominu. O zadružništvu ni mogoče reči, da je bilo potisnjeno v razkošje pozabe. Bilo je v varnem območju dolžnosti spomina, (kot bi rekel zgodovinar Igor Grdina). Pa vendar ni bilo pobude, da bi obstoječe znanje in vire zbrali in spremenili v pripoved. Ni je bilo, do interesa Zadružne zveze pred dvemi leti. Začelo se je skromno, z majhno potujočo razstavo, zaključujemo z monografijo. Iz malega je v sorazmerno kratkem času zraslo veliko. Tega ne bi bilo brez pobude in podpore najvišjih organov Zadružne zveze, brez podpore Boruta Florjančiča in Alenke Marjetič Žnidar in vrste drugih, neimenovanih. Hvala vsem, ki ste bili kakorkoli udeleženi v odločanju, da smo dočakali izid knjige, da smo dočakali današnjo prireditev.

Knjiga ni nastala naenkrat, temveč je kulminacija dolgoletnega raziskovalnega dela na gospodarski zgodovini in različnih panožnih zgodovinah. Moj osebni stik z zadružništvom se je začel v poznih osemdesetih letih prejšnjega stoletja, v času pripravljanja disertacije o financiranju modernizacije kmetijstva do druge svetovne vojne. Na koncu se je izkazalo, da gre prej za zgodbo o kmečki pre/zadolženosti. A se mi je zato odprla pot v zgodovino zadružništva. Vsak papir, ki sem ga obrnil v arhivu, ali vsak obrnjeni list v časopisih, je le redko molčal o zadrugah. Bile so sestavni del zgodovine kmetijstva.

Ko smo z Marto in Janjo snovali knjigo smo bili razpeti med različnimi možnostmi. Naj izpostavim dve. Kot zgodovinarji smo razpeti med enostavnostjo in kompleksnostjo razlage. Enostavna razlaga občinstvu godi, ga pomirja. Kompleksna razlaga občinstvo bega, ker terja poglobljeno pozornost. Ubrali smo srednjo pot. Kot tudi v primeru mikro in makro pristopa, pogleda od spodaj in od zgoraj. Vsak pristop kaže drugo podobo zgodovinskega zadružnega toka. Makro pristop smo kombinirali z dokumenti, ki so pričali o zadružnem vsakdanu s stališča posameznika. Tako smo lahko opozorili tudi na množico brezimnih posameznikov, ki so zadružno poslanstvo uresničevali in živeli na ravni vsakodnevne prakse.

To se nam je zdelo pomembno, saj je bila do sedaj dolžnost spomina vezana na izpostavljene posameznike, kot sta bila Mihael Vošnjak in Janez Krek. Na mislece in snovalce zadružnega gibanja torej. Za mesto v zadružnem panteonu sta tekmovala že za življenja. Pa tudi po smrti, čeprav je bil in je še vedno zadružni panteon dovolj velik za oba. V ta panteon je uvrščena tudi množica učiteljev in duhovnikov, ki so zelo veliko storili za prodor zadružnih idej. Delovali so kot blagajniki, tajniki, kot vodilne osebnosti zadružništva na lokalnih ravneh. Oba sloja sta bila na podeželju med osebnostmi javnega zaupanja, svojo poslanstvo so učitelji in duhovniki razumeli široko. Zlasti duhovščina je z zadružnim angažmajem, z angažmajem na gospodarskem področju, krepko presegla meje dotedanjega družbenega angažiranja klerikov.

Zadružništvo je po nastanku pridobilo status trajnosti, skorajda avreolo večnosti. Pridobilo zato, ker zastopa univerzalne vrednote družbene kohezije, samo-odgovornosti in solidarnosti. Ker zadružništvo uveljavlja status posameznika skozi skupnost, je bilo aktualno v 19. in 20. in aktualno bo tudi v 21. stoletju. Torej včeraj, danes in jutri. Ljudje se rojevajo in umirajo, menjajo se generacije, a ideje družbene pravičnosti in solidarnosti, kar je bistvo zadružništva, živijo kot brezčasne zgodovinske kategorije.

Osrednji poudarek zadružnega delovanja je bil torej v iskanju sinergije med posameznikom in skupnostjo. In to razmerje je eno od pomembnih gibal zgodovine. Če nihalo zaniha preveč v eno ali drug stran, družba izgubi dolgoročno ravnotežje. Zavarovanje interesov posameznika z združevanjem v skupnost, dolgoročno prinese koristi vsem članom. Brez prisile, člani z zgledom širijo dobre prakse gospodarjenja in s tem pritegnejo omahljivce. S pridnostjo in prizadevnostjo postopno raste premoženje in s tem boljše življenje vsakega člana in skupnosti kot celote. Hkrati so v zadružništvo neizbežno vgrajene skušnjave človeške narave. Človek je pač grešen sam po sebi. Zadruge omogočajo članom preseganje grehov sebičnosti, napuha in pohlepa. Privzgajajo ponižnost pred Bogom in skupnostjo. Danes bi temu rekli, da privzgajajo čut družbene odgovornosti.

Zadružništvo ne deluje v vakumu, je del okolja, je ogledalo družbe in njenih prevladujočih vrednot. V njem srečamo vse. Od neverjetne požrtvovalnosti, ko so posamezniki iz lastnega premoženja reševali zadruge. Pa do primerov sebičnosti, okoriščanja, ponarejanja dokumentacije, ki so vodile zadruge v stečaje, akterje pa pred sodišče. K sreči pa prevladuje tiha večina, ki z več ali manj sreče sledi izvirnim zadružnim načelom.

Zadružništvo ni nastalo naenkrat, izgrajevalo se je sproti in počasi, z vsakodnevnim delom, z učenjem na tujih, še raje pa na lastnih napakah. V slovenskem prostoru se je uveljavilo v drugi polovici 19. stoletja. Nastalo je kot odgovor na prodor liberalnega kapitalizma, ki je vedno bolj postavljal v ospredje ekonomijo obsega. Hkrati je uveljavljal tudi družbeni individualizem. Na podeželju je sočasno potekal še drugi proces. Potekal je proces delitve srenjske zemlje, ki je pomenil razkroj delovanja vaških skupnosti. Srenjska zemlja je bila pomemben element koordiniranega družbenega delovanja, kohezivni element podeželskih skupnosti. Zadružništvo zato na nek način pomeni vzpostavljanje skupnosti, vzpostavljanje občestva. Seveda le za člane. Posamezniki, združeni v zadružni sistem, so značilnosti kapitalistične ekonomije obračali v svoj prid. Potrebnih je bilo sicer nekaj desetletij trdega dela, a se je izplačalo. Zadružništvo ni bilo orodje proti kapitalizmu. Bilo je orodje za obstanek v okvirih kapitalistične ekonomije.

Zadružna omrežja, ki so bila načrtno zgrajena, so veliko prispevala k lažji adaptaciji pretežnega dela prebivalstva v kapitalistično ekonomijo. Zadružništvo je bilo poceni orodje obvladovanja družbenih in ekonomskih tveganj. Stroški članstva in dela v zadrugi so bili znatno nižji od koristi. Zadružništvo je delovalo kot ekonomska in socialna zaščitna mreža. Posamezni zadružniki so morali norme gospodarjenja prilagodi zahtevam zadruge (skupnosti). Nadzor v majhnih skupnostih je bil vsakodneven in samodejen, kdor je izneveril zaupanje zadruge (skupnosti) je bil sankcioniran. Izpadel je iz zaščitne mreže, s tem tudi iz lokalnega socialnega omrežja. Le striktno poravnavanje obveznosti je zagotavljalo obstoj zadružnega sistema in skupno korist, za organizacijo kot celoto in za njene posamezne člane. Solidarnost je bila mogoča le ob izpolnjevanju obveznosti. Drugače povedano, dolžnosti in koristi so morale biti dolgoročno uravnotežene. Zadružni sistem je primer ti. ”moči nemočnih”. Skupnost je vedno močnejša kot posameznik. Janez Krek je to opredelil z geslom ”vse ude sem zbral”.

Razvoj zadružništva je zaznamovala gospodarska struktura okolja. V mestih so prevladovali mali obrtniki in trgovci, na podeželju majhne kmetije. Zato so v začetnem obdobju prevladovale kreditne in potrošniške zadruge. Reševale so osnovne probleme ponudbe kreditov in oskrbe z vsakodnevnimi potrebščinami. S tem so nagovarjale najširši krog prebivalstva. Prve kreditne zadruge so bile zelo skromne. Le na daleč so bile podobne resnim ustanovam. Praviloma niso imele prostorov, imele pa so blagajno in knjigi vlog in dolžnikov, uradovale so uro ali dve po nedeljski maši, v gostilni, v šoli, v župnišču, ali pred cerkvijo na klopi in mizi, knjigovodstvo je bilo rudimentarno.

Zadružništvo je primer veljave pregovora, zrno na zrno pogača, kamen na kamen palača. Kapital in obseg poslov je rasel in prišli so do prve skromne pogače. S tem so rasle tudi ambicije. V nadaljevanju so prišli tudi do pravih palač. Zrasle so stavbe, nekatere kot palače, ki so že na daleč pričale o moči zadružnega sistema. Ni vasi, ki v času do druge svetovne vojne ne bi imela zadružne stavbe. Združevanje v zadruge je postavilo v drugačno luč pregovorno slovensko revščino. Tudi majhne vsote in drobne gospodarske aktivnosti so postopno prek zadružnega omrežja prerasle v pomemben družbeni in ekonomski dejavnik. Zadružništvo je nastopalo kot relevanten tržni igralec, kot pomemben akter gospodarskega razvoja. Kapitalska krepitev je omogočala tudi proizvodno zadružništvo (mlekarstvo, vinogradništvo,…). Poleg horizontalnega še vertikalno povezovanje. A tu je bila pot težja. Ne samo zaradi višjih zahtev po kapitalu in znanju, temveč zaradi ožjega kroga zainteresiranih posameznikov. Pa vendar je bilo mlekarsko zadružništvo primer, kako je mogoče suvereno obvladovati trg.

Zadružništvo za nemoten razvoj potrebuje avtonomijo. Ravno v tem je prednost zadružne forme, da omogoča iznajdljivost, danes temu rečemo kreativnost posameznikov in skupin znotraj osnovnega zadružnega modela. Le dopuščena avtonomija omogoča dolgoročno optimalne rezultate za posameznika in skupnost. Zgodovinski čas ni bil vedno naklonjen tej osnovni zahtevi. Le pomislimo na čas po drugi svetovni vojni, na čas socialističnega zadružništva. Na čas, ko so bili kar nekaj časa v ospredju ideološki in politični cilji, posamezniki in njihove potrebe pa bistveno manj, ali pa sploh ne.

Že uvodoma sem dejal, da tradicija zadružništva ni nikoli izginila iz spominske krajine zadružnikov ali Zadružne zveze kot celote. Tradicija je bila živo prisotna, o čemer pričajo zapisi ob različnih priložnostih, največkrat ob obletnicah institucij ali posameznikov. Kot vsak spomin je bil tudi zadružni spomin selektiven, parcialen, tudi situacijski. Vendar je odigral pomembno vlogo. Ohranjal je zavest o tradiciji zadružništva. Ne v podrobnostih, kajti lastnost spominjanja, da več prepušča pozabi, kot pomni, je trajna in neizogibna. Pozaba je le druga plat pomnenja. A spomina je bilo dovolj, da se ni izgubila misel na minuli zadružni svet. Kajti včerajšnji svet, (kot bi rekel Stephan Zweig), živi med nami, nas določa in nas zaznamuje. Če si to priznamo ali ne. Spomin povezuje pretekli svet, svet mrtvih, z našim svetom, s svetom živih. Spomini posameznikov ali skupnosti so spodbuda za zgodovinopisno raziskavo.

A zgodovinska raziskava se ravna po drugih načelih, kot spomin. Naloga zgodovine kot stroke ni opevanje, temveč analiziranje in razumevanje preteklosti. Slediti mora kritični analizi čim večjega obsega različnih virov, različnih perspektiv, sebi lastnim teoretičnim in metodološkim osnovam. Interpretacije morajo vzdržati kritično presojo strokovne javnosti. Zelo poenostavljeno rečeno spomin postane zgodovina, ko ga kritično ovrednotimo in umestimo v kontekst historičnega časa. Da to lahko storimo pa moramo imeti na voljo vire. Pri nastanku knjige smo imeli srečo. Na eni strani že opravljene delne raziskave, na drugi strani obilje gradiva, predvsem za čas po letu 1945 v javnih arhivih in v stavbi Zadružne zveze. Še več, to gradivo je bilo prvič uporabljeno, kar knjigi daje dodatno dimenzijo.

Z omembo virov odpiramo še drugo vprašanje. Zadružni arhivi, na ravni zveze ali posameznih zadrug, so nesporni del nacionalne kulturne dediščine. So premoženje, kot katero drugo. Zadružne arhiver težko materialno vrednotimo, vendar imajo svojo duhovno in simbolno vrednost. Pravo vrednost spoznamo takrat, ko to dediščino izgubimo. Zadružna poslovna dokumentacija priča o željah, hotenjih in ciljih zadružnikov, o njihovem delu in pogledih na svet. Je neponovljiv posnetek časa, ki ga je potrebno, pravzaprav nujno hraniti. Če bodo zadružni arhivi celoviti in skrbno shranjeni, ni pomembno ali v zadrugi ali v javnem arhivu, bo poskrbljeno za zgodovino, ki šele prihaja.

Dovolite mi, da vas prosim, da to misel ohranjate. Ohranjate na ravni posameznih zadrug in ohranjate na ravni Zadružne zveze. Kajti, vsaka naslednja knjiga o zgodovini zadružništva bo sinteza pomena in delovanja šestdesetih zadrug in Zadružne zveze kot interesnega zastopstva. Vmes pa pridno gojite spomin na vaše delovanje ob različnih priložnostih, obletnicah ali drugih dogodkih. Spodbujate spominske zapise o vašem delovanju in pomenu za vaše domače okolje. Če je možno, začnite tudi zgodovine vaših zadrug. Pripravljajte razmere, da bodo tudi vaše zadruge vpisane v registre nacionalne zgodovine. Kamor nedvomno sodijo!

Z omenjanjem morebitne naslednje knjige o zadružništvu opozarjam na pomembno dejstvo. Zgodovinski čas se ne ustavi, ima svoj tok in dinamiko. Čeprav so nekateri prerokovali konec zgodovine na začetku devetdesetih let, pa zgodovine še zlepa ne bo konec. Ne kot končnega cilja družbenega razvoja, ne kot ideje in ne kot interpretacije pretekle stvarnosti. S premišljevanjem sedanjosti vsaka generacija reinterpretira preteklost. Znova in znova. Zato pričujoča knjiga pomeni le prvi korak k celoviti interpretaciji zadružnega historičnega časa in prostora v vsej kontinuiteti. Nobena zgodba iz naše preteklosti ni in ne more biti povedana do konca. Tudi ne sme biti povedana enkrat za vselej. Zato knjiga o zgodovini zadružništva ne bo ostala izjema. Prav gotovo ne bo zadnja.

Knjiga, ki jo predstavljamo se zaključi s sprejemom zadružnega zakona v samostojni Sloveniji leta 1992. Znova so bila afirmirana načela samoorganizacije, samopomoči in solidarnosti kot osnov zadružništva. Zakon je pomenil začetek nove dobe, nove epohe, ki jo živimo zadnjih trideset let. In zgodovina te epohe, zgodovina zadružništva v samostojni Sloveniji pa medtem potrpežljivo čaka, da jo povemo prvič.

Hvala lepa za pozornost!